《林赞虞丈出守昭通过黔赠别 其三》
清代·叶在琦

龆岁迎高轩，客座睹妙墨。初知学波磔，涂鸦常侍侧。

甚荷容觕顽，陋质许磨试。睽违重相见，吹竽滥清职。

学步瞠乎后，蹒跚怯无力。同时侍从班，公书最杰特。

天然擅风华，意不假雕刻。比来愈高卓，下笔成典式。

台端索靖碑，论古诣精域。喜闻前驺过，寒厅觐颜色。

久别犹虚庸，盛望愧难塞。骊驹不可维，送行已曛黑。

探怀出绢素，匆匆那敢迫。请附书簏行，期寄邮筒得。

郡斋知近山，春秋好登陟。使君今苏黄，摩崖待镌勒。

作者简介：叶在琦，字肖韩，号稚愔，闽县人。光绪丙戌进士，改庶吉士，授检讨，历官御史。有《稚愔诗钞》。